מירי איזין

מירי איזין (לעיתים: אייזן, נולדה בנובמבר 1962) היא קצינת צה"ל במילואים בדרגת אלוף-משנה שכיהנה כיועצת ראש הממשלה לתקשורת זרה. מרצה, דירקטורית ומומחית להסברה.

ביוגרפיה 
איזין נולדה בשם מרים בודי במארין, קליפורניה לאנט ומוריס בודי, ולה שתי אחיות. בשנת 1971 עלתה המשפחה לישראל.

את בת המצווה שלה, ערכה בבית כנסת רפורמי בתל אביב. באירוע לא הייתה הפרדה מגדרית בין בני ובנות המצווה, דבר חריג לאותה תקופה, ועל כך שודרה כתבה במסגרת התוכנית "מבט שני" בערוץ הראשון.

במהלך שנתה האחרונה בבית הספר התיכון, יצאה לארצות הברית, לשליחות הסברה בת חודשיים מטעם המדינה.

מירי התגייסה לצה"ל בשנת 1981 והוצבה ביחידה 8200 של אגף המודיעין. היא המשיכה לשרת באגף במגוון תפקידים במהלך למעלה משני עשורים. היא עסקה הן בתחום המחקר המודיעיני כראש ענף מחקרי-צבאי, הן בתפקידי שדה כגון קצינת מודיעין חטיבתית ואוגדתית (עוצבת האש), שימשה עוזרת ראש לשכת הרמטכ"ל, זאת עד הגעתה לדרגת אלוף-משנה. כמו כן, שימשה כמפקדת הקורס הבין-שירותי (קב"ש). במהלך האינתיפאדה השנייה צורפה למאמץ ההסברה של מדינת ישראל לקראת מבצע חומת מגן. שימשה עוזרת לענייני מודיעין של הרמטכ"ל משה יעלון. השתחררה מצה"ל בשנת 2005.

במהלך מלחמת לבנון השנייה, מונתה לתפקיד דוברת הממשלה לתקשורת הזרה, ולאחר מכן ליועצת ראש הממשלה לתחום זה. בנובמבר 2007 לקחה מירי חלק בצוות שליווה את ראש ממשלת ישראל אהוד אולמרט לוועידת אנאפוליס. כחודש לאחר מכן, פרשה מתפקידה והוחלפה על ידי מארק רגב.

מאז שחרורה, מרצה מירי בנושאי אקטואליה, ביטחון, תקשורת והסברה, בין היתר במרכז הבינתחומי הרצליה. היא סגנית יושב ראש דירקטוריון מרכז טאוב בתחום ממשל תאגידי ומנהלה, חברה בוועד המנהל של פורום דבורה ושל הסניף הישראלי של WIIS, ארגון נשים בביטחון הבינלאומי.

בשנת 2021, השתתפה בסדרה "אויבים" של תאגיד השידור הישראלי.

לאיזין תואר ראשון במדעי המדינה ולימודי המזרח התיכון מאוניברסיטת תל אביב, תואר שני בלימודי ביטחון מאוניברסיטת חיפה, וכן היא בוגרת המכללה לביטחון לאומי.

חיים אישיים 
איזין נשואה לגלעד, גם כן קצין מודיעין במילואים בדרגת אלוף-משנה, והם הורים לשלושה ומתגוררים ברמת השרון.

קישורים חיצוניים
"אמרו לי 'IT'S SHOW TIME', את המסמך הזה תציגי היום לעולם", אתר צה"ל, 22 במאי 2022

הערות שוליים 

קצינות צה"ל בדרגת אלוף-משנה
יועצות תקשורת ישראליות
דוברות ישראליות
דירקטוריות ישראליות
בוגרות תיכון חדש
בוגרי תיכון חדש
בוגרות אוניברסיטת תל אביב
בוגרי אוניברסיטת תל אביב
ישראליות ילידות ארצות הברית
עולות בשנות ה-1970
חיילות אגף המודיעין
דוברים ישראלים
חיילי אגף המודיעין
ישראלים ילידי ארצות הברית
עולים בשנות ה-1970
רמת השרון: אישים
בוגרי המכללה לביטחון לאומי
בוגרות המכללה לביטחון לאומי
יועצי תקשורת ישראלים
חיילי צה"ל במלחמת לבנון השנייה
חיילי צה"ל במלחמת לבנון הראשונה
ישראליות שנולדו ב-1962
ישראלים שנולדו ב-1962